Vďaka prierezovej povahe kultúrneho dedičstva značka „Európske dedičstvo“ ponúka istý potenciál pre synergie v sociálnej a hospodárskej oblasti a v oblasti medzinárodnej politiky. Tie by sa mohli rozvinúť ako výsledok aktívnejšej spolupráce v oblasti politík v súlade s Novou európskou stratégiou pre kultúru a európskym akčným rámcom pre kultúrne dedičstvo. Niektoré synergie by sa mohli docieliť aj medzi značkou „Európske dedičstvo“ a programami EÚ v oblasti vzdelávania a odbornej prípravy, ako je napríklad program Erasmus+.

Celkovo z hodnotenia vyplýva, že akcia na podporu značky „Európske dedičstvo“ je pre súčasné potreby EÚ naďalej relevantná a je v súlade s Novou európskou stratégiou pre kultúru a v súlade s rastúcim záujmom o kultúru a kultúrne dedičstvo medzi občanmi Únie, ako ukázala vysoká účasť na Európskom roku kultúrneho dedičstva 2018. Zo zistení tohto hodnotenia, podrobne uvedených v pracovnom dokumente útvarov Komisie (SWD), vyplýva, že akcia by sa mala naďalej rozvíjať, ale jej zemepisný rozsah by sa nemal rozširovať mimo územia EÚ, kým nebude lepšie rozvinutá v rámci EÚ.

V hodnotení sa zistilo, že akcia na podporu značky „Európske dedičstvo“ od svojho spustenia urobila pokrok pri dosahovaní svojich dvoch všeobecných cieľov, a to pri posilňovaní pocitu príslušnosti k Únii u európskych občanov a pri posilňovaní medzikultúrneho dialógu. Väčšina respondentov otvorenej verejnej konzultácie, ktorí navštívili lokality so značkou „Európske dedičstvo“, sa zhoduje v tom, že návšteva posilnila ich pocit príslušnosti k Európe. Pokiaľ ide o posilňovanie medzikultúrneho dialógu, hlavnými prekážkami v dosahovaní pokroku pri tomto cieli je obmedzené povedomie o medzikultúrnom dialógu medzi správcami lokalít a obmedzená komunikácia vo viacerých jazykoch.

V hodnotení sa zistilo, že komunikácia značky „Európske dedičstvo“ verejnosti je nevýrazná. Nie všetky lokality využili materiály na zviditeľnenie a budovanie značky, ktoré vytvorila Komisia. Okrem toho komunikácia medzi subjektmi zapojenými do realizácie európskej akcie, a to Komisiou, vnútroštátnymi koordinátormi a správcami lokalít, je oblasť, ktorá potrebuje zlepšenie. Vznikajú siete medzi lokalitami a je veľký dopyt po intenzívnejšej komunikácii v rámci akcie.

V posúdení vplyvu akcie sa predpokladalo, že dvojfázovým výberovým konaním, t. j. najprv predbežný výber na vnútroštátnej úrovni a potom výber na úrovni Únie, by sa zabezpečilo spravodlivé zemepisné rozloženie značky v rámci EÚ. V hodnotení sa zistilo, že zemepisné rozloženie lokalít so značkou „Európske dedičstvo“ zostáva po prvých rokoch realizácie akcie nevyvážené, pričom viac lokalít so značkou „Európske dedičstvo“ sa nachádza vo väčších štátoch.

V hodnotení sa takisto zistilo, že sa urobil pokrok vo zvyšovaní povedomia občanov Únie o histórii Európy a budovaní Únie, ako aj o ich spoločnom a zároveň rozmanitom kultúrnom dedičstve. Respondenti otvorenej verejnej konzultácie sa zhodli, že návšteva akejkoľvek z lokalít so značkou „Európske dedičstvo“, priamo alebo online, zvýšila ich povedomie o európskej histórii a kultúre a rozšírila ich vedomosti o budovaní Európy a jej integrácii.

V hodnotení sa zistilo, že väčšina lokalít zlepšila alebo rozšírila prístup pre návštevníkov vrátane virtuálnej prístupnosti v cudzích jazykoch. Aj keď sa značka úspešne zaradila medzi komunikačné a vzdelávacie činnosti lokalít, stále existuje potreba rozvíjať ďalšie vzdelávacie činnosti, ktoré sa venujú spoločnému kultúrnemu dedičstvu. V prípade mnohých lokalít zostáva výzvou osloviť miestne publikum na spoluprácu s miestnymi komunitami. Malý pokrok sa doteraz dosiahol v podpore synergií medzi kultúrnym dedičstvom a súčasnou tvorbou a kreativitou. Okrem toho sa nenašiel žiadny dôkaz o tom, že značka „Európske dedičstvo“ prispieva k hospodárskemu a udržateľnému rozvoju regiónov, najmä prostredníctvom kultúrneho cestovného ruchu, i keď jedna tretina lokalít uvádza, že sa zapája do činností zameraných na spoluprácu s miestnymi komunitami a podnikmi.

V hodnotení sa zistilo, že polovica všetkých lokalít realizovala spoločné činnosti s lokalitami so značkou „Európske dedičstvo“ v iných členských štátoch, napr. výstavy, konferencie, prednášky, koncerty, semináre alebo propagačné podujatia. Niektoré lokality uprednostňujú spoluprácu s lokalitami, ktoré nemajú značku „Európske dedičstvo“ a ktoré sa venujú spoločnej téme, zatiaľ čo polovica lokalít so značkou „Európske dedičstvo“ by chcela zlepšiť spoluprácu v rámci akcie. Zainteresované strany explicitne vyslovili želanie vytvoriť sieť značky „Európske dedičstvo“ ako štruktúru na účely spolupráce.

Lokality so značkou „Európske dedičstvo“ podľa vlastných slov získali z označenia veľké množstvo výhod vrátane posilnenej miestnej podpory a európskeho rozmeru, väčšej mediálnej pozornosti, užšej integrácie v rámci Európy, ako aj zvýšenej viditeľnosti a zvýšeného počtu návštevníkov. Na druhej strane je získanie značky „Európske dedičstvo“ pre lokalitu takisto náročné z hľadiska ľudských a finančných zdrojov potrebných na realizáciu ich projektu.

·Komisia spustila činnosti, ktoré majú prispieť k budovaniu kapacity lokalít so značkou „Európske dedičstvo“ tak, aby mohli pôsobiť na medzinárodnej úrovni a aby mohli prispieť k dosiahnutiu cieľov značky „Európske dedičstvo“ a k udržateľnosti výsledkov, napríklad prostredníctvom činností odbornej prípravy a mobility personálu medzi lokalitami.

5. Pridaná hodnota EÚ

Pridaná hodnota toho, že akcia v porovnaní s predchádzajúcou medzivládnou akciou funguje na európskej úrovni, spočíva predovšetkým v tom, že zdôrazňuje európsky význam lokalít so značkou „Európske dedičstvo“. Lokality môžu predstavovať hmotný obsah, ktorý naplní abstraktné koncepty, ako sú napríklad európske hodnoty a identita. Lokality so značkou „Európske dedičstvo“ môžu okrem toho slúžiť ako spojenie medzi európskymi príbehmi a miestnymi lokalitami a občanmi. Nezistila sa žiadna konkrétna pridaná hodnota EÚ pri posilňovaní medzikultúrneho dialógu. Dôvodom môžu byť charakteristické vlastnosti lokalít dedičstva, ktoré len zriedka kladú osobitný dôraz na činnosti, ktoré majú veľký potenciál pri podpore medzikultúrneho dialógu, ako je vidieť v spoločensko-kultúrnej oblasti, oblasti múzických umení, mestských oblastiach atď.

Zapojenie EÚ viedlo k stanoveniu spoločných výberových kritérií, ako aj výberového konania a monitorovacích postupov na európskej úrovni. Tieto skutočnosti možno považovať za pridanú hodnotu v porovnaní s predchádzajúcou medzivládnou iniciatívou. Lokality so značkou „Európske dedičstvo“ oceňujú pridanú hodnotu EÚ akcie v tom, že im umožňuje výmenu skúseností a najlepších postupov, navzájom sa od seba učiť a rozvíjať príbehy o spoločných európskych témach.

V hodnotení sa zistilo, že akcia môže mať obmedzenú pridanú hodnotu EÚ, keďže jej rozsah je príliš úzky (t. j. zameranie na lokality). Ukončenie akcie by však bolo predčasné a mohlo by vyslať negatívny signál občanom, a predovšetkým zainteresovaným stranám v lokalitách a sektoru kultúrneho dedičstva. Bolo by vážne poškodené úsilie, ktoré lokality so značkou „Európske dedičstvo“ vyvinuli pri zdôrazňovaní svojho európskeho významu a zvyšovaní povedomia medzi občanmi.